»„SUPRANATURALUL” 
ÎN DEZBATEREA TEOLOGICĂ RECENTĂ 


Lect. dr. pr. Ştefan LUPU 
Institutul Teologic Romano-Catolic, Iaşi 


Reflecţia pe care o propunem în aceste pagini porneşte de la convingerea că 
că relația omului cu Dumnezeu, care definește fiinţa sa ultimă, nu se epuizează 
în faptul creaturalităţii; încă din prima clipă, omul a fost chemat la comuniune 
cu Dumnezeu, în Cristos, şi a fost creat doar pentru a face posibilă această 
comuniune. Pe de altă parte, condiţia creaturală a omului şi dimensiunea sa 
transcendentă sunt intim unite în ființa sa concretă. Omul a fost creat după 
imaginea şi asemănarea lui Dumnezeu. Numai cu acest fapt este evident că 
omul este creatură a lui Dumnezeu și, în același timp, este ceva mai mult decât 
o creatură. Consideraţia asupra chestiunii supranaturalului vrea să scoată în 
evidenţă gratuitatea absolută a chemării omului, în calitate de creatură, la co- 
muniunea cu Dumnezeu ca o consecinţă a gratuității absolute a întrupării Fi- 
ului şi a darului Duhului Sfânt. Totodată, trebuie să spunem că această gratu- 
itate totală nu este sinonimă cu un extrinsecism, ci că, doar prin acest dar 
gratuit şi transcendent, omul ajunge la perfecțiunea la care este chemat. 

Dacă plecăm de la crearea lumii prin şi în Cristos şi de la crearea specifică 
a omului după imaginea lui Dumnezeu, rezultă clar că nu cunoaştem în ce 
constă existenţa unui alt „om; în afară de cel care a fost chemat încă de la în- 
ceput la asemănarea perfectă cu Isus. Chiar din momentul în care ne confrun- 
tăm cu omul din punct de vedere teologic, găsim elemente şi aspecte ale ființei 
sale care sunt „supranaturale, adică acelea care nu se deduc din condiția sa 
creaturală, dar care, în același timp, apar ca unite în mod inseparabil cu ea. 
Trebuie să vedem în ce mod se relaționează, în unica ființă a omului, acele 
aspecte sau dimensiuni care derivă din chemarea la filiațiunea în Isus Cristos 
şi acelea care sunt consecința relației de dependenţă faţă de Creator. E clar că 
stabilirea acestei distincţii de principiu nu ne autorizează să delimităm conți- 
nutul unora sau altora. Ambele formează de fapt o unitate indisolubilă în uni- 
cul om care suntem şi pe care îl cunoaştem. Omul poate să ajungă la plinătatea 
sa numai în Dumnezeu, în cel care, prin definiţie, îl transcende. 

1. Scurte referinţe istorice 


Practic, până în perioada de aur a scolasticii, chestiunea supranaturalului 
nu a fost obiectul unei reflecții directe. Această problemă nu s-a putut pune 
decât atunci când a început să se considere conceptul abstract de „natură, care 
de acum nu mai era identificat cu situația şi condiția omului realmente exis- 
tent, ci era dedus plecând de la distincţia dintre acele bunuri şi perfecțiuni 
care, într-un anumit mod, pot fi cerute pentru perfecțiunea unei anumite cre- 
aturi ca atare și acelea care nu pot fi cerute de nici o altă creatură. Însă, dacă nu 
există această perspectivă reflexă, nu înseamnă că tensiunea între ceea ce apar- 
ţine „naturii” omului, ceea ce constituie ființa sa ca şi creatură şi ceea ce o 
transcende nu se găseşte în Sfânta Scriptură sau în diferitele straturi ale tradi- 
tiei creştine. 

Însăşi crearea omului comportă o apropiere a lui Dumnezeu de această 
creatură privilegiată, apropiere care nu poate fi dedusă din simpla creaturali- 
tate. Numai fiinţei umane i-a fost comunicată viața divină, numai omul a fost 
creat după imaginea şi asemănarea lui Dumnezeu. La aceasta, putem adăuga 
şi faptul că poporul lui Israel a fost conştient de gratuitatea alegerii sale, a pre- 
dilecţiei de care s-a bucurat şi pe care nu o împărtășește cu nici un alt popor. 
Nu se poate susţine că relaţia dintre creaţie şi alianță ar putea fi echivalată cu 
problema relaţiei dintre natură şi har, în termeni de succesiune. Însă, în cadrul 
totalei gratuități cu care Dumnezeu îi oferă omului binefacerile sale, se pot 
deosebi anumite grade, diferite planuri în darul inseparabil. Omul este creat, 
nu este Dumnezeu, dar a fost creat după imaginea sa. Poporul lui Israel este 
predilectul lui Dumnezeu datorită voinței libere a acestuia, însă alegerea sa 
este şi în vederea mântuirii celorlalți oameni. 

În Noul Testament găsim, în felul său, unele categorii asemănătoare. În el, 
vedem că s-a dezvoltat o teologie a manifestării iubirii lui Dumnezeu în Cris- 
tos, care este „harul” cel mai mare, favoarea cea mai mare la care ne putem 
gândi (cf., de exemplu, Rom 8,32; In 3,16), faţă de care omul nu poate invoca 
nici un drept sau pretenţie (cf. Rom 5,6-10; 1Cor 4,7). Încă de când omul de- 
vine păcătos, această gratuitate a mântuirii în Cristos se manifestă într-un 
mod deosebit de intens în îndreptăţirea prin credinţă: depășirea condiţiei de 
păcătos nu se poate face numai cu efortul uman. Este vorba de un dar ce de- 
păşeşte posibilitățile omului şi care, prin urmare, indică o gratuitate mai mare 
decât existența însăşi a ființei umane. Cu toate acestea, nici aici nu este legitim 
să opunem „naturii” această experiență de mântuire, înţeleasă ca „har”; păca- 
tul omului înseamnă negarea ofertei de prietenie făcută de Dumnezeu şi, de 

aceea, situația omului care a rupt această relație nu poate fi considerată ca 
echivalentă condiţiei „naturale”. După ce am făcut această precizare, e clar că 
evenimentul salvific al lui Isus şi consecinţele sale pentru om sunt considerate 
şi în Noul Testament ca rodul exclusiv al iubirii lui Dumnezeu față de lume. 
Este ceva ce nu poate fi dedus în nici un fel din existența precedentă a univer- 
sului creat de Dumnezeu, chiar şi în cazul în care Isus însuşi ar fi considerat ca 
rațiunea şi sensul a tot ce există. Din faptul că Dumnezeu a creat nu derivă 
necesitatea ca el să-l trimită pe Fiul său în lume, nici ca să se comunice în mod 
personal creaturii. 

Nici Părinţii Bisericii nu şi-au pus în mod expres problema de care ne ocu- 
păm. Pentru ei, este în afara oricărui dubiu că destinul omului nu poate fi altul 
decât vederea lui Dumnezeu şi „îndumnezeirea” sa, devenită posibilă pentru 
că Fiul şi-a asumat natura umană. E clar, de asemenea, că acestea sunt un dar 
asupra căruia nu putem avea nici un drept. Este un dar care nu corespunde 
„naturii” omului, ci voinţei libere a lui Dumnezeu’. Aceasta nu înseamnă însă 
că se poate vorbi de două „ordini”; natura nu este considerată ca o sferă con- 
sistentă în ea însăși şi peste care se suprapune o alta distinctă de ea. Dimpotrivă, 
nu de puţine ori, relaţia dintre mântuire şi creaţie se explicitează în așa fel, 
încât rezultă clar că prima este singura plinătate a celei de a doua şi aceasta, la 
rândul ei, este premisa şi începutul celei dintâi?. În Sfânta Scriptură și în pri- 
mele secole creştine, găsim o tensiune clară între condiţia creaturală a omului 
şi perfecțiunea acestuia, perfecțiune care este darul lui Dumnezeu prin Isus şi 
în Duhul Sfânt. Însă, dinamismul iubirii lui Dumnezeu, care începe cu creaţia 
şi culminează în Cristos, este văzut într-o perspectivă unitară. Omul luat în 
consideraţie este cel istoric, realmente existent. Relaţia cu Dumnezeu este sin- 
gura plinătate a omului?. Nu se ia în consideraţie o altă posibilitate, pentru că 


1 Aşa se exprimă CLEMENT DE ALEXANDRIA, Strom., IL, 77, 4 GCS 15, 153, care face deo- 
sebire între filiațiunea prin natură (pvoei), proprie lui Isus, şi filiațiunea noastră, prin voința 
lui Dumnezeu (0£og.); o distincţie asemănătoare se găseşte la ORIGENE, In Joh., frag. 109: GCS 
10, 562ş.u.; cf. J.M. Rus Camps, El dinamismo trinitario en la divinizacion de los seres racio- 
nales segun Origenes, Roma 1970, 211-215; H. DE LuBAC, Il mistero del soprannaturale, Milano 
1978, 142. 

? Cf. L.F. LADARIA, El Espiritu en Clemente Alejandrino, Madrid 1980ş.u. 

3 AUGUSTIN DE HIPPONA, Conf., I, 1: CCL 27, 1: „Ne-ai făcut pentru tine, Doamne, şi inima 
noastră este neliniştită până când nu se va odihni în tine”. Augustin cunoaşte şi distincţia 
dintre ceea ce corespunde omului în calitate de ființă creată și filiațiunea prin har: „Deşi sun- 
tem deja fii prin har, suntem slujitori întrucât suntem creaturi, pentru că întreaga creație îl 
slujeşte pe Dumnezeu”, IDEM, In Ps., 122, 5: PL 37, 1637, citat de H. DE LuBAc, Il mistero del 
soprannaturale, 73; cf. şi alte texte citate în același loc. 

aceasta nu există cu adevărat. „Supranaturalul” nu este ceea ce se opune sau 
transcende ordinea naturală, ci vederea lui Dumnezeu şi, în general, ceea ce 
este divint. 

Anselm de Canterbury consideră că scopul naturii raţionale este Dumne- 
zeu însuşi, fără ca aceasta să pară a fi o problemă pentru el5. Deşi continuă încă 
să se considere că scopul ultim al omului este vederea lui Dumnezeu, înce- 
pând cu perioada de aur a scolasticii şi, în concret, cu sfântul Toma, lucrurile 
se schimbă puţin. Din acest moment, termenul „supranatural” va dobândi o 
semnificaţie precisă, nu va fi folosit doar pentru a desemna sfera divină. Punc- 
tul de referință va fi ceea ce este „natural” în om, adică ceea ce este datorat fi- 
inței sale ca şi creatură. Naturalul nu va mai fi situaţia concretă în care se 
naşte omul sau în care omenirea a început să existe, ci o abstracţie, ceea ce ar 
fi omul „în sine”, omul ca atare, fără „ridicarea” lui la ordinea care depăşeşte 
natura, la ordinea supranaturală. 

La această schimbare de perspectivă, un rol determinant l-a avut, probabil, 
introducerea aristotelismului în gândirea occidentală. Acest mod de a gândi 
insistă mai mult asupra considerării ființei specifice creaturii, a omului în acest 
caz, decât asupra considerării participării la fiinţa pe care i-o dă Dumnezeu“. 
Aşa se explică preocuparea de a determina perfecțiunile „datorate” naturii, 
ceea ce corespunde în orice caz fiinţei omului, chiar făcând abstracţie de înăl- 
tarea sa la ordinea harului. Într-adevăr, sfântul Toma face distincţie între acele 
perfecţiuni care sunt datorate naturii şi cele care sunt complet gratuite, adică 
nu sunt datorate nici naturii, nici meritului”; e vorba de darurile supranaturale, 
„harul, care transcende ordinea naturii. E clar că şi darurile naturale sunt 
gratuite, deoarece Dumnezeu a creat în mod liber tot ce există; față de acestea, 


* Despre evoluţia semnificației acestui termen, cf. H. DE LUBAC, „Remarques sur Phistoire 
du mot «surnaturel»”, NRTh 61 (1934) 225-249; 350-370. 

5 ANSELM DE CANTERBURY, Cur Deus homo, II, 4: „Şi dacă nu se cunoaşte că Dumnezeu 
nu a făcut nimic mai preţios decât creatura rațională pentru a se bucura de el... 

* Cf. O. GONZALEZ DE CARDEDAL, Teologia y antropologia. El hombre „imagen de 
Dios” en el pensamiento de santo Tomas, Madrid 1967, 77. 

7 Cf. TOMA DE AQUINO, Summa theologiae, I-II, q. 111, a. 1, în spec. ad 2; IDEM, Comp. 
Theol., I, 214; cf. J. ALFARO, Lo natural y lo sobrenatural. Estudio historico de santo Tomas a 
Cayetano (1274-1534), Matriti 1952, 79ş.u.; 245ş.u.. Un precedent interesant al acestei doctrine 
a sfântului Toma se găseşte la PETRU LOMBARDUL, Sent., II, 25, 7, când, vorbind despre bunu- 
rile pe care omul le-a pierdut prin păcat, face distincție între bunurile naturale şi cele gratuite; 
primele aparțin harului în general, celelalte harului în special. 

aşadar, nu poate să existe o exigenţă „juridică, ci una „ontologică'. Lipsa lor 
ar însemna o autentică privare. Dacă Dumnezeu a voit să creeze în mod liber, 
înseamnă că el nu a putut să nu comunice creaturilor acele perfecţiuni care 
corespund fiecăreia dintre ele. În ceea ce priveşte omul, sfântul Toma menţio- 
nează mai întâi rațiunea’. Harul sfinţitor şi „gratis data”, vederea lui Dumne- 
zeu, nemurirea etc. se numără printre darurile supranaturale. Natura umană 
nu ar fi nicidecum privată, dacă nu i-ar fi date aceste bunuri. De aceea, sunt 
total gratuite; nu aparţin naturii umane ca atare şi, în plus, nu pot fi nici obți- 
nute prin vreun merit din partea omului. Cu toate acestea - şi acest detaliu 
este de cea mai mare importanţă pentru consecinţele ce le va avea în perioada 
modernă problema supranaturalului —, sfântul Toma afirmă că fericirea per- 
fectă a omului poate să consiste numai în vederea esenței divine". Există în 
om o dorință de a-l vedea pe Dumnezeu, însă, în acelaşi timp, trebuie să no- 
tăm că, pentru satisfacerea acestei dorinţe, omul are nevoie de ajutorul harului. 
Aceasta nu înseamnă imperfecţiune, ci o mai mare perfecțiune, pentru că, fi- 
ind Dumnezeu Binele suprem și scopul creaturii, perfecțiunea pe care aceasta 
o poate atinge, chiar cu ajutorul extern, va fi cu mult superioară aceleia pe care 
nu o poate atinge în nici un mod!!. Aceste principii vor fi apărate, cu diferenţe 


8 Cf. J. ALFARO, Lo natural y lo sobrenatural..., 247. Este interesant ceea ce se spune în 
TOMA DE AQUINO, Summa theologiae, I-II, q. 111, a. 1, despre ceea ce se „datorează” naturii: 
Dumnezeu nu este obligat față de creaturi, însă se vorbeşte de debitum ex conditione naturae, 
„întrucât creatura trebuie să se supună lui Dumnezeu, pentru ca în ea să se împlinească orân- 
duirea divină, adică faptul ca această natură să aibă asemenea condiţii şi proprietăţi şi ca, să- 
vârşind anumite lucruri, să obțină anumite scopuri (et quod talia operans talia consequatur)”. 

” Unicul bine explicit menţionat în TOMA DE AQUINO, Summa theologiae, I-II, q. 111, a. 1. 
În IDEM, Comp. Teol., I, 214 sunt menţionate şi mâinile şi picioarele. 

19 Cf., mai ales, TOMA DE AQUINO, Summa theologiae, 1, q. 12, a. 1; intelectul creat trebuie 
să-l poată vedea pe Dumnezeu, pentru că, în caz contrar, sau nu ar ajunge niciodată la fericire, 
sau aceasta ar consta în ceva ce nu este Dumnezeu, lucru care ar fi „alienum fidei”; şi IDEM, 
Summa theologiae, I, q. 73, a. 2. Cf. J. ALFARO, Lo natural y lo sobrenatural..., 150; 164ş.u.; H. 
DE LUBAC, Il mistero del soprannaturale, 177ş.u.., cu texte din Toma şi Bonaventura; Q. TURIEL, 
„EI deseo natural de ver a Dios”, în Atti del’ VIII Congresso Tomistico Internazionale, IV, Città 
del Vaticano 1981, 249-262; IDEM, „Insuficienza de la nocion de potencia obediencial como 
solucion al problema de las relaciones del espiritu finito con la vision de Dios”, Divinitas 35 
(1991) 19-54; A. VANESTE, „Saint Thomas et le probleme du surnaturel”, EThL 64 (1988) 348- 
370; o scurtă sinteză a discuţiei recente în S. Pr£-NINOT, Tratado de Teologia Fundamental, 
Salamanca 1989, 57-62. 

1 Cf. TOMA DE AQUINO, Summa theologiae, 1, q. 12, a. 4-5; I-II, q. 5, a. 5; q. 109, a. 5; q. 115, 
a. 2. Însă, în ciuda afirmării dorinței de a-l vedea pe Dumnezeu, se semnalează şi că viața 
veşnică întrece măreţia naturii create şi, deci, dorința şi cunoaşterea omului (cf. 1Cor 2,9): 
Ibidem, I-II, q. 114, a. 2-3. Dumnezeu se află deasupra oricărei dorințe umane. 

de detaliu mai mari sau mai mici, de cea mai mare parte a teologilor din sec. 
al XIV-lea şi al XV-lea”. 

Evident, teologia sfântului Toma şi a teologilor care l-au urmat presupune 
un progres față de teologia precedentă, în sensul că se ajunge din nou la o 
conştiinţă reînnoită cu privire la gratuitatea darului lui Dumnezeu în Cristos 
şi a viziunii beatifice care decurge de aici. Noua viaţă dăruită în Cristos şi în 
Duhul Sfânt nu derivă din creaţie, care este deja gratuită în ea însăşi, ci în- 
seamnă un „nou” act de libertate al lui Dumnezeu. Reflecţia explicită cu pri- 
vire la această dublă gratuitate este un progres, întrucât semnifică explicitarea 
a ceva ce a fost mereu prezent în conștiința creştină. Însă, în acelaşi timp, tre- 
buie să notăm din nou schimbarea de perspectivă față de concepţia primelor 
timpuri creştine. Dacă, în perioada precedentă, creaţia era considerată drept o 
condiţie de posibilitate ca Dumnezeu să comunice omului binefacerile sale, 
iar fiinţa umană este pur şi simplu cea chemată să le primească (mereu ca dar 
nedatorat), începând cu această perioadă se face din ce în ce mai mult distinc- 
ţie între ceea ce Dumnezeu a făcut şi ceea ce ar fi putut face, între ceea ce este 
şi ceea ce nu este datorat omului „ca atare”. În acest mod, după cum se va nota, 
reflecţia teologică va pleca de la o noţiune abstractă de om, în care intră omul 
existent şi cel care ar fi putut exista; referința la Dumnezeu și la chemarea la 
comuniune cu el, planurile sale concrete cu noi, vor dispărea din definiţia de 
„om? În acest mod, îşi vor pierde din centralitate unele elemente care au avut 
o mare importanţă în teologia Părinților. Ceea ce înainte era considerat ca 
decisiv, acum va trece, cel puţin ca tendință, pe planul al doilea. Cu alte cuvinte, 
creația nu mai este considerată ca intrinsec orientată către mântuirea în Cris- 
tos, ci poate fi gândită la marginea acesteia. 

Plecând de la aceste premise, va fi elaborată cu mai multă claritate ipoteza 
„naturii pure”, adică se va lua în consideraţie posibilitatea că Dumnezeu ar fi 
creat omul cu bunurile care îi corespund în virtutea naturii sale, excluzând 
chemarea la viziunea beatifică şi la comuniunea cu Dumnezeu. În acelaşi timp, 
şi în mod consecvent cu acest punct de plecare, se pune problema în ce mod 
vederea lui Dumnezeu poate fi gratuită, din moment ce omul are dorinţa în- 
născută de a o poseda. Din acest motiv, este negată existența acestei dorinţe 
înnăscute. Astfel, Gaetan observă că această dorință naturală nu există în omul 


12 J. ALFARO, Lo natural y lo sobrenatural..., 407: „Existenţa dorinţei înnăscute de a-l vedea 
pe Dumnezeu era o opinie comună în secolele XIV-XV în toate şcolile teologice”. 

absolut, chiar dacă există în omul orânduit de providenţă către cer”. Gaetan a 
fost considerat ca primul care a tras asemenea concluzii. Această evaluare nu 
este exactă!, chiar dacă, cu el, această teorie a atins o considerabilă coeziune 
şi forță. De altfel, după cum a arătat Alfaro, teologia anterioară lui Gaetan 
mergea deja spre concluzia posibilității unei neridicări a omului la vederea lui 
Dumnezeu, datorită caracterului supranatural al acesteia!5. O altă consideraţie 
vine să o completeze pe cea făcută până acum: naturii omului trebuie să-i co- 
respundă o perfecțiune în cadrul ordinii ei, trebuie să existe o corespondență 
între mijloace şi scop; însă, această corespundere nu ar exista dacă natura 
umană ar avea o dorință după Dumnezeu pe care nu este în măsură să o sati- 
sfacă. Prin urmare, rezultatul este negarea existenţei dorinței naturale". 
Începând cu sfârşitul sec. al XVI-lea, doctrina posibilităţii naturii pure şi 
negarea „dorinţei naturale” de a-l vedea pe Dumnezeu devin din ce în ce mai 
comune, chiar dacă există importante excepții”. Fără îndoială, la aceasta a 
contribuit polemica cu Baius şi necesitatea de a garanta gratuitatea ridicării 
supranaturale a omului, pe care teologul de la Louvain, practic, o nega. Într-ade- 
văr, pentru el, „naturalul” era starea în care omul a venit în lume. Conceptul 
de „natură” se inspiră mai mult din istorie decât din ceea ce este „esența? omului. 
De aceea, starea de integritate a primilor părinţi era naturală, era datorată 
omului. Fiinţa omului astfel creată în „integritatea” sa naturală este chemată la 
vederea lui Dumnezeu. În acest mod, Dumnezeu devine de fapt o exigență a 
omului'$. Mai puţin importantă este, pentru Baius, noutatea reprezentată de 


13 GAETAN DE THIENE, In I-II, q. 3, a. 8: „Licet homini absolute non insit naturale huius- 
modi desiderium, est tamen naturali homini ordinato a divina providentia in illam patriam”. 
Se va observa că destinarea la vederea lui Dumnezeu nu face parte din ceea ce este omul ab- 
solut. Cf. J.I. Gonzarez Faus, Proyecto de hermano. Vision creyente del hombre, Santander 
1987, 146ş.u. 

14 Mai înainte o suținuse Thomas Angelicus; cf. J. ALFARO, Lo natural y lo sobrenatural..., 
209-218; 408. Este interesantă şi soluția pe care o dă Dionisiu Certosinul la problema dorinței 
naturale a vederii lui Dumnezeu; după el, orice intelect doreşte să vadă inteligența care îi este 
superioară; astfel, finalitatea naturală a omului ar fi contemplarea naturii angelice; cf. H. pe Lu- 
BAC, Il mistero de soprannaturale, 204-206. 

15 Cf. J. ALFARO, Lo natural y lo sobrenatural..., 408ş.u. 

16 Aşa se exprimă F. SUAREZ, De ultimo fine hominis, disp. XIV, De appetitu beatudinis: 
„Dicendum est in homine non esse appetitum innatum ad videndum Deum clare (...) Appe- 
titus innatus fundatur in potentia naturali; sed in homine non est potentia naturalis ad super- 
naturalem beatitudinem: ergo neque appetitus innatus”, 

17 Cf. H. DE LUBAC, Agostinismo e teologia moderna, Milano 1978, 151-193. 

18 Cf. propoziţiile condamnate ale lui Baius în DS 1901ș.u.; în concret, DS 1921: „Ridicarea 
şi înălțarea naturii umane la unirea cu natura divină se datorează integrității primei creații şi, 

Cristos și de îndumnezeirea datorată darului harului său. Foarte interesant 
este răspunsul pe care îl dă Robert Belarmin la această poziţie a lui Baius. Ală- 
turi de afirmarea posibilității naturii pure, el susţine și existenţa în om a dorin- 
tei de a-l vedea pe Dumnezeu, deşi aceasta poate fi satisfăcută numai în mod 
supranatural, şi nu cu forțele naturale. Repetă şi poziţia sfântului 'Toma afir- 
mând că natura care, chiar cu ajutorul extern, poate să satisfacă aceste dorinţe 
este mai perfectă decât cea care nu este capabilă să aibă aceste dorinţe, nici să 
le ducă la împlinire. Însă, dacă omul nu ar putea să-și satisfacă această aspira- 
ţie, nu din acest motiv ar rămâne frustrat sau ar fi absurd: ochii liliacului sunt 
capabili să vadă lumina soarelui, însă, în timpul nopții, aceiași ochi îi servesc 
la zbor”. 

Introducerea conceptului de natură pură şi dezvoltarea acestuia au deter- 
minat modul de înţelegere a problemei „supranaturalului” şi, cu aceasta, sin- 
teza teologică din ultimele secole. Ceea ce, la început, a fost doar o ipoteză 
teologică, a devenit puţin câte puţin un punct de plecare. De aceea, se pune 
problema de a preciza mai bine conţinutul „naturii'. Doctrina ridicării omului 
şi harul trebuie înțelese plecând de la această noțiune; nu se poate vorbi despre 
ele fără a avea mai întâi clar ce anume este ceea ce este „ridicat”. Astfel, natura 
omului este definită ca acel ansamblu de atribute care fac din el un animal 
rațional”. Mai întâi, ființa umană constă din anumite elemente care îi aparțin 
în mod constitutiv, adică îl fac să fie ceea ce este. Din ele derivă anumite con- 
secinţe, anumite rezultate pe care omul le poate atinge cu forțele sale; toate 
acestea aparțin în mod consecutiv omului şi naturii sale. În sfârşit, această na- 
tură astfel constituită are nevoie de anumite premise pentru a dobândi scopu- 
rile care îi corespund; aceste premise îi aparţin în mod necesar. În sens negativ, 
supranaturalul se defineşte ca ceea ce nu aparține naturii în nici unul dintre 


>» 


deci, trebuie să se spună că este naturală, nu supranaturală”; şi DS 1923; 1924; 1926; 1955, 
unde se repetă aceleaşi idei. 

19 Cf. H. DE LUBAC, Agostinismo e teologia moderna, 39-69, despre Baius; 197-205, despre 
Belarmin; H. RONDET, „Le probleme de la nature pure et la théologie du XVI siècle”, RSR 35 
(1948) 481-521; J. ALFARO, „Sobrenatural y pecado original en Bayo’, RET 12 (1952) 3-75; G. 
GALEOTA, Bellarmino contro Baio a Lovanio. Studio e testo di un inedito bellarminiano, Roma 
1966; G. COLOMBO, „Baio e il soprannaturale”, SC 93 (1965) 299-330; V. Gnossr, Baio e Bellar- 
mino interpreti di s. Agostino nella questione del soprannaturale, Roma 1968; mai multă bibli- 
ografie se găseşte la J. ALFARO, Cristologia e antropologia. Temi teologici attuali, Assisi 1973, 
256$ş.u., şi la R. BERZOSA, La teologia del sobrenatural en los escritos de H. de Lubac, Burgos 
1991; vom reveni asupra acestei probleme în cap. al VII-lea. 

2 Cf. M. FLICK - Z. ALSZEGHY, Fondamenti di una antropologia teologica, Firenze 1969, 
429ş.u., şi pentru ceea ce urmează. 

aceste trei concepte. Natura constituie o ordine închisă în ea însăși, o ordine 
care are propriile ei scopuri şi mijloacele adecvate pentru atingerea acestor 
scopuri. Aşa s-a ajuns să se vorbească despre scopul natural al omului şi des- 
pre scopul său supranatural etc. După părerea celor mai mulţi autori din ulti- 
mele secole, această „natură” se identifică cu cadrul în care omul se dezvoltă, 
cu ceea ce el experimentează în el însuși şi în relațiile cu ceilalți. Numai prin 
credință, ca răspuns la revelaţia divină, se cunoaşte existenţa unei alte „ordini” 
în care omul, de asemenea, se află. Această natură trebuie să fie coerentă în ea 
însăşi, perfectă în ordinea ei, pentru ca „ridicarea” să poată fi complet gratuită. 
Cu toate acestea însă, se consideră că această natură astfel constituită posedă 
„potentia oboedientialis”, adică acea atitudine, concepută în general ca pur pasivă, 
care permite naturii să primească harul. În realitate, ordinea naturală era con- 
siderată ca o dublură, diminuată de situaţia de „ridicare” în care se află omul. 

Această viziune, în pofida limitelor la care ne vom referi imediat, a avut şi 
importante avantaje. Salvează clar gratuitatea darurilor supranaturale şi a ha- 
rului, care nu sunt recerute în nici un fel de creatură. Această transcendență a 
harului trebuie păstrată în orice moment; nici o creatură şi, deci, nici omul, nu 
poate cere ca Dumnezeu să-i acorde prietenia sa. Pe de altă parte, această con- 
cepţie a permis teologiei catolice să păstreze integritatea substanţială a naturii 
umane după păcat. Prin păcat s-au pierdut bunurile harului şi beneficiile de 
care se bucura omul în paradis, dar nu a corupt în mod radical realitatea cre- 
aturală. Bunătatea radicală a omului ca şi creatură a lui Dumnezeu se păstrează 
chiar şi după s-a pierdut darul harului. Teologia protestantă, care a văzut ființa 
umană într-un mod mai unitar, a trebuit să o considere ca radical coruptă 
după păcat. 

Pe de altă parte, această sinteză neoscolastică a avut şi punctele ei slabe, 
care au declanşat, deja de câteva decenii, o profundă revizuire. Dificultatea cea 
mai mare deriva probabil chiar din punctul de plecare, adică din definiţia unei 
„ordini naturale” care nu a existat niciodată în starea sa pură, pentru că toți 
oamenii pe care îi cunoaştem au fost „ridicaţi” la ordinea harului. Pe de altă 
parte, conţinutul supranaturalului era determinat doar în mod negativ, ca ceea 
ce nu aparţine naturii, fără a lua în consideraţie încă din primul moment con- 
ţinutul concret al darurilor harului, referința acestuia la Cristos, chemarea la 
filiaţiunea divină etc. Într-adevăr, ştim că Cristos dă sens întregii creaţii şi că, 
prin urmare, comunicarea vieții divine omului nu este o adăugire exterioară, 
ci unica sa realizare. Dacă este aşa, „natura” nu poate fi indiferentă pentru 
ordinea harului, întrucât a fost creată în vederea acestuia. În plus, fiecare ființă 

umană este inserată într-o istorie de mântuire; Duhul lui Dumnezeu îl inter- 
pelează, chiar dacă nu întotdeauna putem determina în ce mod. Toate acestea 
trebuie să aibă consecinţe clare în conştiinţa şi psihologia omului astfel consti- 
tuit şi chemat la existenţă în aceste precise condiţii. În linii generale, chiar 
dacă se poate discuta cu privire la modul concret în care are loc, trebuie să 
admitem prezenţa în noi a unui „existenţial supranatural”, a unor conținu- 
turi ale conştiinţei noastre, nu în mod necesar reflexe, care nu ar exista în 
ipotetica natură pură. 

Sintetizând, putem spune că, dacă doctrina catolică apăra şi afirma clar 
caracterul gratuit al supranaturalului, adică transcendenţa sa față de condiţia 
creaturală a omului, ea făcea acest lucru plătind preţul unui anumit extrinse- 
cism care nu ţinea cont de bogăţia datelor biblice şi ale tradiției. Nu mai puţin 
importantă decât totala transcendenţă a comunicării lui Dumnezeu omului şi 
decât gratuitatea totală a acestei comunicări este imanenţa sa, efectul său de- 
terminant în interiorul fiinţei create, efect care constituie perfecțiunea aceste- 
ia din urmă. Cele două extreme trebuie să fie armonizate, fără a afirma una în 
dauna celeilalte. 

Ca reacţie la acest extrinsecism al doctrinei catolice în ceea ce priveşte su- 
pranaturalul, s-a produs, deja de câteva decenii, o reîntoarcere la învățătura 
veche şi, în special, la teza sfântului Toma referitoare la dorința naturală de a-l 
vedea pe Dumnezeu. E posibil ca să nu se fi păstrat întotdeauna măsurile juste 
şi, dacă mai înainte s-a păcătuit prin extrinsecism, acum unii dau impresia că 
au căzut într-un imanentism excesiv. Pius al XII-lea, în enciclica Humani ge- 
neris, deplângea faptul că s-a ajuns să se afirme că Dumnezeu nu putea să 
creeze fiinţe dotate cu inteligență fără să le orânduiască şi să le cheme la viziu- 
nea beatifică, pentru că aceasta echivalează cu negarea gratuității ridicării la 
ordinea supranaturală (cf. DS 3891). Aceste curente de gândire au dat loc, la 
timpul lor, la interminabile polemici”. În pofida deviaţiilor care ar fi putut 


” Expresia a fost formulată şi popularizată de K. Rahner; aici, noi o folosim într-un sens 
general, fără să intrăm în discuţia detaliilor concrete; cf. K. RAHNER, „Rapporto tra natura e 
grazia’, în Saggi di antropologia soprannaturale, Roma 1969, 43-77; IDEM, Corso fondamenta- 
le sulla fede. Introduzione al concetto di cristianesimo, Roma 19785, 174-183. 

*2 Unul dintre autorii care a provocat cele mai multe discuţii a fost H. de Lubac cu opera 
sa Surnaturel. Etudes historiques, Paris 1946; acelaşi autor a publicat, în acei ani, câteva artico- 
le, „Duplex hominis beatitudo”, RSR 35 (1948) 290-299; „Le mystère du surnaturel”, RSR 36 
(1949) 80-121. Pentru mai multă informaţie şi bibliografie, cf. R. BERZOSA, La teologia del 
sobrenatural... Ne vom ocupa ceva mai târziu de gândirea lui H. de Lubac. O expunere istorică 
detaliată se află la G. COLOMBO, „Il problema del soprannaturale negli ultimi cinquanta anni”, 
în Problemi e orientamenti di teologia dogmatica, II, Milano 1957, 545-607. 

apărea, în general, noul mod de a concepe această problemă a fost pozitiv 
pentru teologia catolică. După enciclica lui Pius al XII-lea, au apărut impor- 
tante contribuţii, la care ne vom referi în continuare. Actualmente, se pare că 
a scăzut interesul pentru această temă, chiar dacă nu a dispărut total, dacă e să 
luăm în considerație publicaţiile cu privire la acest argument. Multe dintre 
manualele mai recente de antropologie o iau în consideraţie. Însă problema 
continuă să-și păstreze centralitatea pentru concepţia creştină despre om. 

Să vedem, în continuare, gândirea acelor autori care, într-un mod decisiv, 
au orientat reflecţia şi discuţia din ultimii ani cu privire la această temă”. 


2. Încercări recente de explicare în teologia catolică 


2.1. Karl Rahner 


v» 


Punctul de plecare al autorului nostru nu este „natura pură, ci situația ac- 
tuală a omului în har; această situație condiționează orice întrebare pe care 
omul şi-o pune cu privire la el însuși şi, prin urmare, face imposibil să deter- 
minăm ceea ce ar fi „natura” omului”. Aceasta este doar un concept rezidual 
(Restbegriff), adică ceea ce ar rămâne dacă am putea să extragem din noi înşine 
şi din experiența noastră tot ceea ce aparţine ordinii harului. Pe de altă parte, 
orânduirea spre scopul supranatural nu poate fi constitutivă pentru „natura” 
omului, pentru că, în acest caz, această orânduire nu ar fi gratuită. Însă, aceasta 


23 Pe lângă operele şi autorii la care vom face mai mult referință, se pot vedea, între alţii: L. 
MALEVvEZ, „Lesprit et le désir de voir Dieu”, NRTh 69 (1947) 3-31; IDEM, „La gratuite du sur- 
naturel’, NRTh 75 (1953) 561-586; 673-689; H.U. von BALTHASAR, La teologia di Karl Barth, 
Milano 1985, 283-348; IDEM, „Der Begriff der Natur in der Theologie”, ZKTh 75 (1953) 452- 
464; L. REWARD, „La «nature pure» à la lumière de lencyclique Humani generis”, NRIh 74 
(1952) 337-354; E. SCHILLEBEECKX, „Linstinct de la foi selon s. Thomas”, RSPhTh 48 (1964) 
377-408; G. MUSCHALEK, „Creazione e alleanza come problema di natura e grazia’, în MySal 
4, 193-209; M. FLICK - Z. ALSZEGHY, Fondamenti di una antropologia teologica, Firenze 1969, 
425-438; M. BENZO, Hombre profano-Hombre sagrato. Tratado de antropologia teologica, Ma- 
drid 1978, 125-132; G. GOZZELINO, Il mistero delľuomo in Cristo, Torino 1991, 65-73; J.I. 
GONZALEZ Faus, Proyecto de hermano, Santander 1987, 123-170; E. BENVENUTO, „Conside- 
razioni (inatuali) sul mistero del soprannaturale”, RAT 30 (1989) 331-352; J.L. RUIZ DE LA 
PENA, El don de Dios, Santander 1991, 19-39. 

24 Cf. K. RAHNER, „Rapporto tra natura e grazia’, 47-49. Cât priveşte gândirea lui Rahner, 
există o abundentă bibliografie; se poate vedea K.P. FıscHeEr, Der Mensch als Geheimnis. Die 
Anthropologie Karl Rahners, Freiburg 1974, despre această temă 325-367; despre acest aspect 
particular, L.F. LADARIA, „Naturaleza y Gracia. Karl Rahner y Juan Alfaro’, EE 64 (1989) 53- 
70. Diferite articole referitoare gândirea lui H.U. von Balthasar şi H. Rahner despre suprana- 
tural se pot vedea în Communio IntCath Rew 18 (1991) 207-280. 

nu înseamnă că nu aparține în mod constitutiv ontologic esenței concrete 
(konkretes Wesen) a omului”. Orânduirea spre Dumnezeu nu este, aşadar, 
ceva accidental sau extrinsec ființei umane realmente existente. 

Pe de altă parte, harul trebuie să fie definit în el însuşi, pentru că este auto- 
comunicarea lui Dumnezeu; nu poate fi definit plecând de la natură. Această 
autocomunicare este nedatorată şi, în natură, nu este nimic care să o poată 
atrage, nici vreo dorinţă care să o ceară. Ori — şi aici atingem un punct impor- 
tant al gândirii autorului nostru —, această natură, care nu poate „atrage” ha- 
rul, este o deschidere pozitivă către el. Capacitatea de a-l primi pe Dumnezeu 
este centrul însuşi al fiinţei concrete a omului, dar, la rândul său, această iubi- 
re a lui Dumnezeu trebuie să fie primită ca un dar, ca un bine nedatorat: 
„aceasta înseamnă însă că însuși acest existențial supranatural şi permanent al 
orânduirii spre Dumnezeul trinitar al harului şi al vieţii veşnice trebuie să fie 
caracterizat ca nedatorat, ca «supranatural»”*. Însă, omul este ceva mai mult 
decât acest existenţial pentru iubirea care nu-i este datorată; dacă nu ar fi așa, 
această iubire i-ar fi datorată. Acest „rest”, realitatea care rămâne după ce se 
extrage existenţialul supranatural, ar fi natura umană din punct de vedere te- 
ologic; natura al cărei conţinut nu poate fi precizat cu exactitate, pentru că fi- 
ința umană se află mereu în ordinea harului”. 

Natura spirituală trebuie să posede o deschidere către existenţialul supra- 
natural, dar nu-l poate cere în mod condiţionat. Nici nu se poate identifica cu 
această deschidere dinamismul nelimitat al spiritului aşa cum îl experimen- 
tăm acum, pentru că acesta ar putea fi deja rodul existenţialului supranatural. 
Acest dinamism nu este în nici un caz o exigenţă a harului; el ar avea sens şi 
atunci când acesta nu ar fi dat de fapt. Natura continuă să fie ca atare, însă 
trebuie să o vedem ca un „moment intim al singurului lucru voit de Dumne- 
zeu, pentru că el vrea omul pe care îl iubeşte în Fiul său”*. 

În acest articol al lui Rahner este important, aşa cum am văzut, mai ales 
punctul de plecare de la omul real, cel pe care Dumnezeu l-a creat, nu cel care 
ar fi putut exista; „esenței concrete” a acestui om (pentru a evita unele confu- 
zii, Rahner nu vorbeşte în acest context despre „natură”) îi aparţine orândui- 
rea sa către Dumnezeu. Acesta este un element constitutiv central al omului 


25 Cf. K. RAHNER, „Rapporto tra natura e grazia’, 47-49; să notăm că în termeni asemănă- 
tori se exprimă H.U. voN BALTHASAR, La teologia di Karl Barth, 301ş.u.; cf. şi IDEM, „Der 
Begriff der Natur...” 

26 K, RAHNER, „Rapporto tra natura e grazia’, 68. 

27 Cf. K. RAHNER, „Rapporto tra natura e grazia’, 69ş.u. 

28 K, RAHNER, „Rapporto tra natura e grazia’, 77. 

care există realmente. Dar, şi fără această orânduire, ar rămâne un rest, natura 
omului; conţinutul ei nu este delimitabil, deşi trebuie să afirmăm că ea conti- 
nuă să aibă un sens. În caz contrar, nu s-ar salva gratuitatea supranaturalului. 

Rahner a revenit asupra acestei teme câţiva ani mai târziu”. Cu această 
ocazie, el insistă ceva mai mult decât în articolul precedent asupra conținutului 
pe care îl are noţiunea de „spirit”. Însă, notează din nou că natura ca spirit 
există numai în ordinea supranaturală şi numai în această ordine o experi- 
mentăm noi. Şi, cu atât mai puţin, putem şti care ar fi scopul corespunzător 
acestei „naturi pure”. Cu toate acestea, repetă autorul nostru, conceptul este 
legitim şi necesar. Pe de o parte, omul, în virtutea naturii sale spirituale, nu 
poate fi definit, delimitat, asemenea fiinţelor infraumane, tocmai pentru că, în 
virtutea naturii sale supranaturale, este deschis spre absolut”. Însă, plinătatea 
harului nu este cerută de esența omului, chiar dacă aceasta este deschisă către 
el. În esenţa sa indefinibilă, omul poate fi cunoscut ca „potentia oboedientialis” 
pentru viaţa veşnică, înțelegând această putere nu doar ca o simplă opoziţie la 
înălțare, ci ca o orânduire pozitivă către ea”. Dar nici cu uzul acestei noțiuni 
de „spirit” nu putem fi siguri că întâlnim „natura” umană, pentru că, în analiza 
noastră, pot intra elemente ce derivă din natura istorică (amintim că, în arti- 
colul precedent, se vorbea despre „esenţa concretă”). Rahner nu şi-a modificat 
în mod substanţial poziția în acest al doilea articol, chiar dacă trebuie să recu- 
noaştem că există accentuări diferite: vorbeşte mai mult despre natura omului 
ca spirit şi mai puţin despre esența concretă a omului în relaţie cu existențialul 
supranatural şi despre cea a naturii ca „rest. 


2.2. Juan Alfaro 


Preocuparea lui Alfaro, tratând această chestiune, este să arate transcen- 
dența şi imanenţa harului plecând de la natura omului ca „spirit finit”. Meritul 
principal al teologului spaniol este cel de a fi pus discutarea acestei probleme 


29 Cf. K. RAHNER, „Natura e grazia’, în Saggi di antropologia soprannaturale, Roma 196%, 
79-122. 

% Cf. K. RAHNER, „Natura e grazia’, 117. 

%1 Cf. K. RAHNER, „Natura e grazia’, 119-121. 

32 Cf., mai ales, J. ALFARO, „Trascendencia e inmanencia de lo sobrenatural”, Gr. 38 (1975) 
5-50; IDEM, „Il problema teologico della trascendenza e del’immanenza della grazia”, în Cris- 
tologia e Antropologia..., 256-397; alte publicații ale autorului cu privire la această temă sunt 
citate la pag. 257 ale acestei din urmă cărți. Cf. şi J.M. De MIGUEL, Revelacion y fe. La teologia 
de Juan Alfaro, Salamanca 1983, 79-103; L.F. LADARIA, „Naturaleza y Gracia... 

în cadrul cristologiei*. Problema gratuităţii harului trebuie să fie abordată 
plecând de la gratuitatea şi transcendenţa întrupării şi, totodată, imanenţa ha- 
rului trebuie să fie văzută în lumina autocomunicării lui Dumnezeu omului în 
gradul suprem, care are loc în întruparea însăşi. 

Plinătatea harului ne va fi dată în vederea lui Dumnezeu; de aceea trebuie 
să studiem modul în care aceasta din urmă este în același timp transcendentă 
şi imanentă omului. Dat fiind că această vedere înseamnă îndumnezeirea 
omului şi aparţine ordinii întrupării, trebuie să afirmăm transcendenţa sa față 
de ordinea creaturală*. Însă, pe de altă parte, trebuie să considerăm şi ima- 
nenţa vederii. Nu este un bine accidental pentru om, ci singurul care poate da 
fiinţei umane perfecțiunea sa definitivă. Într-adevăr, din moment ce ştim din 
revelaţie că e posibilă, vederea lui Dumnezeu trebuie să fie considerată ca per- 
fecțiunea cea mai mare a ființei intelectuale create. Din posibilitatea acestei 
vederi trebuie să deducem existența în om a unui aspect ontologic care îl face 
„capabil” să ajungă la ea”. 

În acelaşi timp, trebuie să păstrăm faptul că gratuitatea întrupării şi a vederii 
ne obligă să descoperim o inteligibilitate în om la marginea chemării sale de 
a-l vedea pe Dumnezeu. Noţiunea de „creatură intelectuală” sau echivalentul 
ei „spirit finit” ne arată acest nucleu inteligibil al fiinţei creaturale a omului“. 

Analiza acestui concept de „creatură inteligibilă” ne arată că, în transcen- 
denţa sa, vederea lui Dumnezeu este unica plinătate de sens a omului. În „spi- 
ritul finit” există un anumit paradox, o tensiune, între condiţia spirituală, care 
indică deschiderea nelimitată a fiinţei, şi limita proprie creaturii. Aceasta nu 
poate să depăşească de la sine tensiunea dintre act şi potenţă, este întotdeauna 
supusă legii progresului şi, de aceea, nu va putea niciodată să ajungă decât la o 
cunoaştere mediată a lui Dumnezeu, prin analogie; această cunoaştere ar fi 
întotdeauna imperfectă, nu ar fi niciodată pe deplin satisfăcătoare; într-ade- 
văr, ar rămâne mereu întrebarea referitoare la modul în care Dumnezeu este 
în sine însuși. Esenţa lui Dumnezeu poate fi cunoscută numai prin intuiţie; cu 
această cunoaştere, intelectul creat dobândeşte imobilitatea perfectă şi deplina 
satisfacţie. Însă, aceasta e posibil numai prin har, deoarece pentru a ajunge la 


33 Așa a făcut mai ales în al doilea dintre articolele citate în nota precedentă; cf. J. ALFARO, 
„Il problema teologico..”, 256$ş.u.; 263: „Gratuitatea vederii lui Dumnezeu va trebui să fie con- 
siderată în perspectiva transcendenței absolute a întrupării”. 

*4 Cf. J. ALFARO, „Trascendencia e inmanencia..”, 9; IDEM, „Il problema teologico..?, 264. 

35 Cf. J. ALFARO, „Trascendencia e inmanencia..”, 15-19. 

% Cf. J. ALFARO, „Irascendencia e inmanencia..”, 12-15; IDEM, „Il problema teologico..?, 
271-278. 

Dumnezeu nu sunt suficiente puterile naturale”. Ceva asemănător putem 
spune şi despre libertatea umană: toate bunurile pe care omul le poate cunoaște 
nu determină în mod absolut voinţa sa, nici Dumnezeu, întrucât acesta este 
cunoscut numai în mod mediat. Numai prin vederea lui Dumnezeu, libertatea 
ajunge la acela dincolo de care nu se poate dori altceva: Dumnezeu ca bine 
suprem. 

În orientarea spiritului finit către Dumnezeu, Alfaro descoperă punctul de 
inserare a vederii lui Dumnezeu în ființa creaturală a omului, astfel că această 
plinătate, fără să înceteze de a fi transcendentă, este imanentă omului; în con- 
ditia sa de spirit, omul duce deschiderea la plinătatea ei în vederea lui Dumnezeu”. 

În om există, aşadar, în mod real o orânduire și o dorință a vederii lui Dum- 
nezeu; însă, această dorință înnăscută are caracteristici specifice, pentru că 
omul nu poate să o satisfacă doar cu puterile sale. Acest fapt nu este în contra- 
dicție cu noțiunea de „dorinţă”; pentru ca aceasta din urmă să aibă un sens, 
este suficient ca ceea ce e dorit să-l perfecționeze pe cel care o atinge; şi acesta 
e cazul vederii lui Dumnezeu. Dorinţa vederii nu include exigența ontologică 
a acestei vederi. Însă, această dorință conferă creaturii intelectuale premisa 
fundamentală a dinamismului ei. De aceea, dorinţa este condiţionată cât pri- 
veşte scopul, însă este necondiționată cât priveşte aspectul normativ al activi- 
tăţii spiritului“. Prin urmare, dacă omul nu ar fi chemat la vederea lui Dum- 
nezeu, această dorință ar continua să-l împingă la dobândirea unei cunoașteri 
tot mai mari, la o apropiere tot mai mare de Dumnezeu. Dar nu va ajunge ni- 
ciodată la satisfacția deplină, nu va depăşi perfectibilitatea nelimitată proprie 
fiinţei sale creaturale şi spirituale. De aici şi faptul că ar putea fi gândit omul în 
„natura pură”. Însă, în această situaţie, ar fi o ființă aparent antinomică, orân- 
duită spre vederea lui Dumnezeu, dar fără să o poată atinge“. 

Acest fapt însă ar face absurdă existenţa sa. Pe de o parte, există o singură 
finalitate a spiritului finit, vederea lui Dumnezeu; nu există două finalități în 


37 Cf. J. ALFARO, „Lrascendencia e inmanencia..”, 19ș.u.; IDEM, „Il problema teologico..., 
358-360; şi 300-309. Se poate nota o evoluţie între cele două articole. În primul, se vorbeşte 
despre „imobilitatea” creaturii intelectuale când a ajuns la scopul său ultim. În al doilea, se 
vorbeşte mai degrabă despre „durata îndumnezeitoare”; „experierea spirituală a lui Dumne- 
zeu care va câștiga în profunzime” etc. 

38 Cf. J. ALFARO, „Trascendencia e inmanencia..”, 20-23. 

3 Cf. J. ALFARO, „Il problema teologico..?, 344. 

* Cf. J. ALFARO, „Il problema teologico..”, 353; IDEM, „Trascendencia e inmanencia..’’, 35. 

41 Cf. J. ALFARO, „Trascendencia e inmanencia..”, 39. 

ființa umană”. Pe de altă parte, însă, chiar fără să-şi atingă această finalitate 
ultimă, omul fără har ar avea o rațiune suficientă de a exista. Ar trăi într-un 
progres indefinit în faţa lui Dumnezeu, care, chiar dacă nu l-ar apropia de 
vedere, ar fi totuși o creştere autentică față de punctul de plecare şi de etapele 
precedente“. Ar exista astfel o anumită „fericire naturală”, care este funda- 
mentul posibilităţii „naturii pure”*. Arătând în acest mod inteligibilitatea 
acesteia din urmă, apare caracterul gratuit pe care îl are, pentru om, deplina 
fericire în vederea lui Dumnezeu. 


2.3. Henri de Lubac 


Teologul francez şi-a prezentat pentru prima dată reflecţiile asupra acestei 
chestiuni în epilogul de la lungul studiu istoric ce constituie cartea sa Surnaturel, 
publicat în 1946. Opera a dat naştere la multe discuţii; autorul însuşi şi-a nu- 
anțat ulterior gândirea în alte publicaţii şi şi-a mărit considerabil expunerea 
sistematică în noua carte, Le mystère du surnaturel, apărut în 1965%. Nefiind 
acesta locul pentru un studiu exhaustiv al gândirii autorului nostru, mă limi- 
tez la această ultimă carte, în care este expusă mai pe larg poziţia sa. 

De Lubac se opune gândirii dualiste care consideră „natura? ca o ordine 
închisă în sine, şi „supranaturalul” ca o adăugire exterioară care nu ar privi-o 
intrinsec. Însă, notează autorul, nu rareori, încercând să se facă distincție între 


*2 Cf. J. ALFARO, „Il problema teologico..?, 346.354.368 etc. 

43 Cf. J. ALFARO, „Il problema teologico..?, 364; H. de Lubac, fără să se refere direct la Al- 
faro, se opune acestui mod de a gândi; cf. H. DE LuBac, I] mistero del soprannaturale, 262ş.u.; 
cf. ceea ce urmează şi notele corespunzătoare. 

t Cf. J. ALFARO, „Trascendencia e inmanencia..”, 30ş.u. J.I. GONZALEZ Faus, Proyecto de 
hermano, 164ş.u. prelungeşte reflecția lui Alfaro la dimensiunea socială a omului: în Cristos 
se poate realiza deplina comuniune pe care omul o doreşte, dar pe care nu o poate atinge cu 
propriile sale puteri. În ambele cazuri se realizează un efort pentru a vedea până la un anumit 
punct ceea ce ar fi dorința omului în ordinea naturală şi, deci, pentru a determina într-un fel 
conținutul „naturii pure”. 

+5 H., DE LUBAC, Le mystere du surnaturel, Paris 1965; tr. italiană Il mistero del soprannatu- 
rale, mai întâi, Il Mulino, Bologna 1967, apoi, Jaca Book, Milano 1978, la care vom face refe- 
rință. În acelaşi an, a apărut reelaborarea studiului istoric care constituia partea principală a 
volumului din 1946, cu titlul Augustinisme et theologie moderne, Paris 1965. O altă carte apă- 
rută ulterior, Petite Catechese sur Nature et Grâce, Paris 1980, nu aduce elemente care să pre- 
zinte o noutate substanţială cât priveşte problema ce ne interesează. Cf. cele spuse deja în nota 
22. Se poate vedea şi M. FIGURA, Der Anruf der Gnade. Uber die Beziehung des Menschen zu 
Gott nach H. de Lubac, Einsiedeln 1979; N. CroLa, Paradosso e mistero in H. de Lubac, Roma 
1980, 20-62; B. SESBOÜÉ, „Le surnaturel chez H. de Lubac”, RSR 80 (1992) 373-408. 

aceste două ordini, se ajunge la efectul contrar celui voit, pentru că se creează 
confuzie între ele: ordinea supranaturală este gândită ca o reproducere, pe un 
plan superior, a ceea ce se crede deja atins de „natură. Astfel, uneori, ordinea 
supranaturală este coborâtă la cea creaturală sau, dimpotrivă, se face din natura 
pură o copie a ordinii concrete existente: se vorbeşte despre fericirea naturală, 
ordinea morală naturală etc., ca şi cum s-ar ști exact în ce constă acestea. Al- 
teori, natura este gândită ca fiind atât de perfectă încât face inutil supranatu- 
ralul; sau este atât de coborâtă încât, în loc să se facă o distincţie între aceste 
două ordini, se ajunge la o separare şi un divorț între ele“. 

În faţa acestei panorame, de Lubac va încerca să facă abstracţie de concep- 
tul de „natură pură”. Omul care există în realitate nu are alt scop decât vederea 
lui Dumnezeu. Dacă nu-l atinge, el nu rămâne la un stadiu de fericire inferi- 
oară, ci este un „condamnat. Dacă, pentru a salva gratuitatea acestei ordini 
actuale, se recurge la noţiunea de „natură pură, se vorbeşte despre o posibili- 
tate, însă ar fi vorba de o altă ordine a lucrurilor, de o altă omenire, de un alt 
subiect. Gratuitatea supranaturalului nu trebuie să se rezolve într-o relaţie cu 
alte lumi posibile, ci aici şi acum. De aceea trebuie să afirmăm că vederea lui 
Dumnezeu nu este obiectul unei exigenţe, nici chiar în cazul unei fiinţe care 
nu are altă finalitate. Darul lui Dumnezeu, în calitate de dar, este gratuit, şi nu 
poate să nu fie astfel, pentru că Dumnezeu se dăruieşte mereu pe sine din iu- 
bire”. 

Când ne gândim la binefacerile lui Dumnezeu, ne gândim în mod necesar 
în doi „timpi”: într-un prim moment, spunem „Dumnezeu mi-a dat existen- 
ţa”; şi, într-un al doilea moment, „Dumnezeu a imprimat în această existență 
o finalitate supranaturală”. Al doilea adaugă la primul o nouă perfecțiune. 
Acest mod de proceda este inevitabil, pentru că intelectul nostru este obligat 
să distingă pentru a înțelege. Prima formulă exprimă abisul care separă nimi- 
cul de ființă; a doua, distanța dintre creatură şi chemarea la filiațiunea divină. 
Din punctul nostru de vedere, este necesar să păstrăm un dublu dar divin, la 
care corespunde o dublă libertate din partea lui Dumnezeu. Însă, acest mod de 
gândire nu este suficient. În om, nu există nimic anterior darului lui Dumne- 
zeu; acesta se deosebeşte de orice dar uman. Nu există nimic anterior creaţiei 
prin care Dumnezeu ne conferă existența. Nu există un „eu” precedent care să 
primească darul existenţei. În plus, observă de Lubac, - şi aici se află origina- 
litatea gândirii sale —, nu există nici un „eu” anterior finalității supranaturale 


46 Cf. H. DE LUBAC, Il mistero del soprannaturale, 91-107, în special 96. 
*7 Cf. H. DE LuBac, Il mistero del soprannaturale, 111ş.u. 

pe care Dumnezeu o imprimă în el. Şi această finalitate aparţine „eu”-lui meu, 
determină existența mea, aşa cum este determinată de creaţie. Fiind Dumne- 
zeu mai intim decât intimitatea noastră, darul său are unele caracteristici de 
interioritate pe care nu le poate avea nici un alt dar uman. De aceea, aceste 
două momente pe care noi ni le putem imagina, cel al creaţiei şi cel al chemă- 
rii la vederea lui Dumnezeu, nu există în realitate: dacă ne gândim la ele, in- 
ventăm un subiect fictiv. La limită, nu putem spune „Dumnezeu m-a creat” şi, 
apoi, „Dumnezeu a pus în mine o finalitate supranaturală”. Aceste două di- 
mensiuni ale lucrării lui Dumnezeu determină ființa mea. În ordinea actuală, 
nu ne putem gândi decât la planul unitar al lui Dumnezeu, care ne constituie 
în ceea ce suntem. Cu aceasta nu vrem să spunem că ordinea supranaturală ar 
fi o consecință necesară a creaţiei. Dimpotrivă, este un har mai mare, dar pen- 
tru a-l afirma, nu e necesar să recurgem la natura pură. De Lubac dă două 
exemple: să admitem că evoluţia nu ar avea un alt sens în mintea divină, decât 
să facă posibilă apariția omului; trebuie să spunem de aceea că aceasta din 
urmă este o simplă consecinţă a evoluţiei? Sau dacă afirmăm că întreaga isto- 
rie a Israelului nu are altă finalitate decât pregătirea venirii lui Isus, suntem 
obligaţi să concludem că aceasta nu este gratuită sau că derivă în mod necesar 
din ceea ce o precede“? Ceva asemănător se verifică în cazul ridicării la ordi- 
nea supranaturală: dorinţa de a-l vedea pe Dumnezeu este imprimată în suflet, 
şi această finalitate unică se află în rădăcinile ființei noastre, dar nu pentru 
aceasta vederea şi comuniunea cu Dumnezeu încetează de a mai fi gratuite. 
Nu înseamnă că natura cere darul supranatural, pentru că nu este nimic în 
natură care să-l „reclame”, ci Dumnezeu suscită natura ca să-l poată primi. De 
Lubac citează o frază expresivă: „prius intenditur deiformis quam homo”%, 
adică faptul că primul, în planul lui Dumnezeu, este o ființă „deiformă”, ima- 
gine a sa şi părtaşă la viaţa sa; Dumnezeu creează omul tocmai pentru ca 
această îndumnezeire să poată avea loc. Dumnezeu nu gândeşte mai întâi cre- 
ația şi, apoi, ridicarea, ci invers”. 

Paradoxul „naturii spirituale”, care ca atare nu poate fi „definită”, e că nu-şi 
are în ea însăşi scopul, ci în Dumnezeu. Acest scop supranatural nu poate fi 
cerut de om, dar este singurul posibil. De aici paradoxul omului: doreşte şi 


+8 Cf. H. DE LuBac, Il mistero del soprannaturale, 133-144. 

* H. DE LUBAC, Il mistero del soprannaturale, 154; păcat că de Lubac nu indică proveniența 
frazei. 

50 Cf. H. DE LUBAC, Il mistero del soprannaturale, 155ş.u.; şi 168ş.u. 

tinde în mod natural spre un scop care, în virtutea esenței sale, poate fi atins 
doar prin har”. 

Dinamismul omului către Dumnezeu este prezent în natură, dar în sine nu 
are nici o eficacitate, după cum nu este nici semnul vreunei exigenţe”. Dorinţa 
se află în noi, însă satisfacerea ei este doar un har. Paradoxul este depășit numai 
prin credință”. Dat fiind că natura spirituală are dorința vederii lui Dumnezeu, 
dacă nu ar fi finalizată spre ea, nu ar avea cu adevărat finalitate. Progresul inde- 
finit către un bine ce nu va fi niciodată atins (acela care, după unii autori, așa 
cum am văzut, ar fi condiţia „naturală” a omului), pentru de Lubac, este o so- 
luţie nesatisfăcătoare; pentru că nu există două posibilități: dacă există un pro- 
gres real spre acest scop, atunci există deja un început al posedării, dar aceasta 
este exclusă prin definiţie; dacă nu este, nu se poate vorbi de un progres, pen- 
tru că acesta nu se măsoară în funcție de punctul de plecare, ci în funcție de 
cel de sosire; dacă nu ne apropiem în mod real de el, nu există progres. Desti- 
nul omului abandonat naturii sale ar fi, prin urmare, comparabil cu pânza 
Penelopei sau cu piatra lui Sisif”. Unica finalitate posibilă a omului este cea 
supranaturală, chiar dacă e complet gratuită, şi aceasta în aşa fel încât să pară 
că, fără această finalitate, creatura intelectuală cu greu ar putea avea sens. Ten- 
tativa lui de Lubac este să arate că nu e necesar să se recurgă la natura pură 
pentru a salva gratuitatea ridicării omului. În orice caz, trebuie să se ţină cont 
de faptul că autorul francez subliniază că ar fi posibile o lume şi o „omenire” și 
fără această ridicare, însă ar fi atât de diferite de acelea care există în mod real 
încât, cu această idee, nu ar fi garantată gratuitatea darului lui Dumnezeu ofe- 
rit în mod real. În încercarea sa, de Lubac se bazează pe tradiţie care, practic, 
până la Gaetan, nu a luat în consideraţie această posibilitate. Până în acel mo- 
ment, gratuitatea ordinii supranaturale a fost salvgardată şi cu afirmarea do- 
rinţei naturale de a-l vedea pe Dumnezeu; cu aceasta nu se cădea în „extrinse- 
cismul” timpurilor succesive, la care a dus nu atât dezvoltarea conceptului de 
natură pură, cât mai ales sistemul bazat pe el. 


51 Cf. H. DE LUBAC, Il mistero del soprannaturale, 17 1ş.u. 

52 Cf. H. DE LUBAC, Il mistero del soprannaturale, 201ş.u. 

53 Cf. H. DE LUBAC, Il mistero del soprannaturale, 231ș.u. 

54 Cf. H. DE LuBac, Il mistero del soprannaturale, 251-273; titlul capitolului este semnifica- 
tiv: O „finalitate fără scop”. 

55 Cf. nota 47. 

Poziţia lui de Lubac a trezit multe discuţii”. Cred că trebuie apreciat mai 
ales efortul său de a arăta gratuitatea darului iubitor al lui Dumnezeu în ordi- 
nea prezentă. Este un element nou, de mare valoare, chiar dacă poate trebuie 
să-l plasăm într-o perspectivă mai amplă. Recuperarea gândirii marilor teo- 
logi scolastici este un alt punct în favoarea sa. Mai multe dificultăți a creat 
afirmaţia sa referitoare la dorința naturală de a-l vedea pe Dumnezeu într-un 
mod care să fie necondiționat, alături de negarea faptului de a se lua în consi- 
deraţie ideea naturii pure. Cât priveşte această noţiune, trebuie notat că de 
Lubac se îndepărtează, şi pe bună dreptate, de cei care pleacă de la ea pentru a 
justifica gratuitatea supranaturalului, dar nu pare să se confrunte cu poziția 
acelora care o consideră doar o simplă ipoteză limită, ipoteză la care se refuză 
de a i se stabili conţinutul. În reflecţiile pe care le vom face în continuare, vom 
reveni asupra acestor chestiuni. 


3. Incercare de sinteză 


Scurtul excursus istoric şi analiza, puţin mai atentă, a ceea ce au spus cu 
privire la această temă câţiva teologi din timpul nostru care s-au ocupat de ea, 
ne-au ajutat să vedem complexitatea şi dificultatea acestei chestiuni. Cred că 
lucrul fundamental este reflecția asupra punctului de plecare, punct de unde 
începe discuţia. 

Atrage atenţia faptul că, în afară de câteva excepții pe care le-am indicat, în 
anii de vârf ai discuţiei cu privire la supranatural nu s-a pus deloc în evidenţă 
că fundamentul gratuităţii ridicării omului la comuniunea cu Dumnezeu este 
chiar gratuitatea întrupării”. Trebuie să plecăm de la faptul că nu există alt 
„har” decât Isus însuși, trimis de Tatăl, şi darul Duhului său care ne face fii ai 
lui Dumnezeu. Oferirea Fiului este un act de iubire ad extra mult mai mare 
decât ne putem gândi în Dumnezeu şi, de aceea, este cel mai mare „har'. Din 


56 Cf., de exemplu, J. ALFARO, „Il problema teologico..”, 288-299. Cf. şi operele citate la 
nota 22 şi 45. 

57 Excepţie face H.U. VON BALTHASAR, „Der Begriff der Natur..”, 455. Am făcut deja refe- 
rință la J. ALFARO, „Il problema teologico..?, 259$.u., să notăm însă că acest articol este din 
1973. Henri de Lubac, în introducerea la cartea sa Il mistero del soprannaturale, 45ş.u., scrie că 
a voit să rămână în câmpul „ontologiei formale” şi, prin urmare, nu a recurs la vocabularul 
alianţei, nici la cel al misterului creştin și nici nu a voit să ia în consideraţie funcţia mediatoare 
a Cuvântului întrupat. Atunci se considera că vocaţia divină a omului ar fi putut fi contemplată 
fără o referință explicită la Isus. Nu cred că astăzi ar avea sens considerarea problemei supra- 
naturalului la marginea cristologiei. 

punct de vedere antropologic, „harul” va fi numai consecința pe care o are 
pentru noi acest act de iubire a lui Dumnezeu. 

Pe de altă parte, trebuie să luăm în consideraţie datul neotestamentar al 
creării lumii în Cristos şi pentru Cristos. Întruparea nu este doar cel mai mare 
act de iubire a lui Dumnezeu şi, deci, gratuitatea prin excelenţă, ci şi funda- 
mentul a tot ce există. Aceasta e valabil în special pentru om. Cristos este întâ- 
iul născut al întregii creaţii şi întâiul născut dintre cei morţi, iar noi existăm 
pentru a putea fi imagini ale Fiului, perfect configurate după asemănarea sa, fii 
în el şi cu el. Din punct de vedere teologic, decisiv pentru constituția omului 
este invitaţia lui Dumnezeu la comuniunea cu el, de a participa la relaţia care, 
în sânul iubirii intratrinitare, îl uneşte pe Isus cu Tatăl. Singura „definiție” te- 
ologică originară şi primară a omului este cea care pleacă de la planul pe care 
Dumnezeu îl are cu el. 

Orice altă definiţie va fi, din punct de vedere teologic, secundară, şi nu 
poate fi luată ca punct de plecare pentru reflecția noastră asupra problemei 
supranaturalului. Acest lucru este valabil mai ales pentru toate acele încercări, 
asupra căror legitimitate nu discutăm aici, de a „defini” sau descrie natura 
omului, adică a ceea ce este omul „în sine” sau ar fi la marginea economiei 
întrupării. Aceste noţiuni trec peste un element decisiv al ființei omului exis- 
tent, element care este chemarea sa de a fi imagine a lui Dumnezeu; pe de altă 
parte, după logica lor internă, trebuie să fie valide atât pentru omul existent cât 
şi pentru un altul care ar fi putut exista; de aceea, nu pot fi un punct de pleca- 
re adecvat pentru teologie. Omul este, întâi de toate, ceea ce Dumnezeu, cu 
iubirea sa creatoare și eficace, a voit şi vrea să fie. Nu există o noţiune de „om” 
anterioară voinţei divine exprimate în fapte sau, cel puţin, nu avem acces la ea: 
„voinţa unui Creator atât de mare constituie natura oricărui lucru creat”. 
Acest punct este decisiv. Părinţii Bisericii nu defineau omul în mod filozofic, 
ci plecând de la istoria mântuirii, punctul de vedere care îl determină cel mai 
radical, chiar dacă la prima vedere pare să fie adevărat contrariul. Plecând de 
la premisa creării omului în Cristos, nu putem afirma altceva. Orice definiție 
obţinută pe un alt drum decât planul lui Dumnezeu, va fi întotdeauna derivată 
şi, din punct de vedere teologic, incompletă. Nu există, prin urmare, o noțiune 
de om pe care să o putem presupune ca „anterioară” față de ceea ce ne-a arătat 
voința iubitoare a lui Dumnezeu. 


58 AUGUSTIN DE HIPPONA, De civ. Dei, 21, 8, 2: „Voluntas tanti Creatoris, conditae rei cu- 
iusque natura est”, citat de H. pe LuBac, Il mistero del soprannaturale, 71. 

Este adevărat că noi ne gândim întâi ca existenţi şi, apoi, ca „harificaţi” de 
Dumnezeu. La fel cum, mai întâi, gândim lumea ca existentă şi, apoi, ne gân- 
dim la întruparea Fiului lui Dumnezeu. Știm însă că trebuie să facem efortul 
de a corecta aceste reprezentări, inevitabile până la un anumit punct. Creaţia 
nu are un alt sens decât acela de a face posibilă venirea lui Isus şi comunicarea 
vieţii divine creaturii capabile să o primească. Omul, aşadar, este gândit, îna- 
inte de toate, pentru a putea primi filiaţiunea divină. Aceasta este „natura” 
noastră cea mai profundă, aşa cum a voit-o Creatorul”. Această chemare la 
comuniunea cu Dumnezeu ţine de esenţa concretă a omului care vine în lume; 
nu cunoaștem o ființă umană care să nu fie atinsă şi determinată interior de 
această condiție“. Nu există alţi oameni în afară de cei chemaţi în Cristos la 
filiaţiunea divină; nu există altă finalitate a omului. Dacă această finalitate este 
dată deoparte, este frustrat omul întreg. Nu se poate face apel la o finalitate 
„naturală” suplimentară. Comuniunea cu Dumnezeu în Cristos îl realizează 
pe om, pentru că el nu a fost gândit pentru altceva. Ori, şi aici doresc să reiau 
o intuiţie a lui H. de Lubac, acest dar al lui Dumnezeu va fi întotdeauna gratuit, 
chiar şi pentru acele fiinţe ca noi, care nu au altă finalitate decât să-l primească; 
nu avem dreptul şi nici nu putem să-l pretindem, chiar dacă Dumnezeu ne-a 
creat ca să-l putem primi. 

Darul iubirii este întotdeauna gratuit, nu se poate invoca vreun drept față 
de el; altfel, nu ar mai fi un dar al iubirii. Plinătatea umană a filiațiunii divine 
în Isus, chiar dacă omul este destinat ei, nu poate fi primită decât ca har, pen- 
tru că darul şi harul radical este Isus însuși. Acest lucru este și mai adevărat, 
dacă ne gândim că omul a fost şi este infidel față de Dumnezeu prin păcat; pe 


y» 


5 Amintim „esența concretă” a omului despre care vorbea K. Rahner. Pentru H.U. von 
BALTHASAR, „Der Begriff der Natur..., 455, „natura” omului este condiția în care se află omul, 
singura voită de Dumnezeu; „natura pură”, în schimb, vorbeşte, cred foarte exact, despre „na- 
tura abstractă”; cf. Ibidem, 454ş.u.; 458ş.u.; dat fiind că ar putea să existe multe naturi posibile 
(de aici calificativul de „abstractă”) crede că trebuie să se renunțe la a se vorbi despre ceea ce 
ar fi omul fără har. Alte scurte reflecţii ale autorului cu privire la această temă se găsesc în 
Teodrammatica. 3. Le persone del dramma. Luomo in Cristo, Milano 1983, 284ş.u.; cf. artico- 
lele la care am făcut referință în nota 23. De Lubac crede că a pleca de la natura pură echiva- 
lează cu uitarea conceptului creştin de om; I] mistero del soprannaturale, 201; Agostinismo e 
teologia moderna, 262. 

* Se schimbă modul de a numi acest fapt care, în general, este recunoscut; K. Rahner 
vorbeşte, cum am văzut, despre „existenţialul supranatural”; G. GozzELINO, Il mistero 
dell'uomo in Cristo, 65ş.u., despre „existenţialul cristic”; L. MArevEz, „La gratuite du surnatu- 
rel”, 686-689, vorbeşte despre „existenţialul adăugat peste” (surajoute); formulare mai puţin 


fericită, pentru că sugerează ideea unei adăugări externe. 

de altă parte, e clar că gratuitatea radicală a darului lui Dumnezeu se bazează 
pe faptul că acest dar este oferit creaturii, şi nu doar celui păcătos*!; această 
condiție, la care orice om este părtaş, adaugă un alt aspect la această gratuitate 
concretă. 

Trebuie să facem un pas înainte: nu numai darul concret al harului, ci şi 
chemarea iniţială de a-l primi este gratuită, merge dincolo de gratuitatea crea- 
turală. Omul care suntem nu poate fi definit în mod adecvat în relaţia sa cu 
Dumnezeu plecând numai de la condiţia sa de creatură. Desigur, omul este 
creatura lui Dumnezeu, pentru că fiinţa sa nu are alt fundament decât voința 
iubitoare a lui Dumnezeu și, în diferența sa radicală de el, depinde în mod 
absolut de Dumnezeu“. Dar, fără să înceteze a fi creatură, este ceva mai mult 
decât aceasta, pentru că chemarea divină la comuniunea cu Creatorul nu se 
deduce din condiţia sa de creatură. Aceasta, în totala sa dependenţă şi diversi- 
tate față de Creator, nu poate ajunge niciodată la Dumnezeu cu puterile sale. 
Având în vedere destinul final al omului care ni se deschide în Cristos, trebuie 
să afirmăm condiţia sa „supracreaturală”; este, în mod inseparabil, creatura lui 
Dumnezeu şi, în același timp, ceva mai mult decât aceasta. Este o creatură care 
depăşeşte această condiţie, şi este astfel deoarece e nevoie de o ființă distinctă 
de Dumnezeu, pentru ca acesta să se poată comunica şi să ofere în mod liber 
iubirea sa. 

Întreaga fiinţă a omului, inclusiv dimensiunea sa creaturală, este orânduită 
interior către primirea filiațiunii divine prin participarea la cea a lui Isus: nu- 
mai dacă o urmează se realizează ca om. 

Omul este creatura lui Dumnezeu, însă această condiţie nu este suficientă 
pentru a exprima toate dimensiunile relaţiei care îl uneşte cu Dumnezeu. Ple- 
când de aici, cred că este posibil să înțelegem „natura” omului ca echivalentă 
cu condiţia sa creaturală, cu relația sa cu Dumnezeu, care este proprie creaturii. 
În mod consecvent, ne putem gândi că termenul „supracreatural” poate să-l 
înlocuiască, în mod avantajos, pe cel mai tradițional de „supranatural, cât 
priveşte caracterizarea teologică a ființei omului în relația sa cu Dumnezeu. 
Nu e vorba de a promova o înlocuire a numelor, înlocuire care e mereu dificilă 
atunci când un termen este înrădăcinat în tradiţia teologică. E doar o încercare 
de a ne apropia de noțiunea de „natură, privilegind aspectul de relaţie cu 


6! J, ALFARO, „Il problema teologico..”, 267: „Explicaţia teologică a transcendenţei harului 
bazată doar pe condiţia de păcătos a omului, este insuficientă”; cf. şi Ibidem, 268ş.u.; 324. Nu 
putem să nu fim de acord cu această afirmaţie. 

$ Cf. K. RAHNER, Corso fondamentale sulla fede..., 111ş.u.; P. KNAUER, Der Glaube kommt 
vom Hören. Ökumenische Fundamentaltheologie, Graz 1978, 21ş.u. 

Dumnezeu în locul conţinuturilor concrete. În definitiv, este vorba de a pre- 
ciza diferitele aspecte ale relației noastre cu Dumnezeu, singura cale pentru a 
ilumina misterul fiinţei noastre. Ceea ce suntem este determinat de această 
relație, mult mai mult decât de situaţia în care ne aflăm în comparaţie cu ceea 
ce ar fi, în mod ipotetic, „natura” noastră. Cu acest mod de a proceda putem 
evita dificultăţile la care făceam referinţă la începutul acestui paragraf cât pri- 
veşte noțiunea de om de la care se pleacă“. 

Pe de altă parte, prin faptul că este vorba de un element relativ, noţiunea de 
creatură este formală, exprimă relația cu Dumnezeu, dar nu ne trimite la con- 
ținuturi materiale concrete; cu aceasta, nu suntem obligați să definim sau să 
descriem ceea ce este „natura”, pentru că ne lipsesc punctele de referință pen- 
tru a o face“. Omul, creatură a lui Dumnezeu, nu epuizează în această condi- 
ţie relaţia cu Dumnezeu în care se află. Este o creatură și, în același timp, ceva 
mai mult decât aceasta: este o creatură chemată la prietenie şi la filiaţiune, 
obiect special al predilecţiei divine. Este o creatură chemată să participe la 
viaţa însăși a lui Dumnezeu. 

După cum am notat deja, condiţia supracreaturală a omului nu elimină fi- 
ința sa creaturală; dimpotrivă, o implică. Nu putem intra în comuniune cu 


& Deja H.U. von BALTHASAR, La teologia di Karl Barth, 308, identifică natura cu ființa 
creaturală: „Natura... este creaturalitatea ca atare”; cf. şi Ibidem, 310. Se poate vedea și K. 
BARTH, Kirchliche Dogmatik, 1/2, Zürich 1948, 247: „omul în pura sa creaturalitate - am 
putea spune: în natura sa umană”. Cât priveşte această terminologie, cf. J. ALFARO, „Il problema 
teologico..., 288. 

“t Dificultăţi de care teologia nu se eliberează întotdeauna; se vorbeşte mereu de capacita- 
tea „omului” de a primi harul, de posibilitatea existenţei „omului” care să nu fie destinat vede- 
rii lui Dumnezeu, de ceea ce se întâmplă cu omul plecând de la istoria mântuirii etc. Este 
vorba de noţiuni de om derivate, deduse din ceea este unica realitate a fiinţei umane; ele sunt 
legitime, dacă sunt bine înțelese. Rămâne deseori însă suspiciunea că, în definirea omului, se 
face abstracţie de relația cu Dumnezeu şi că se recurge la o noțiune care, în mod inconştient, 
este presupusă ca anterioară voinţei creatoare şi salvifice a lui Dumnezeu. 

* Cu această imposibilitate sunt de acord toți teologii care nu se gândesc la două ordini 
separate, cea de natură şi cea de har. Există însă diferenţe între ei. De Lubac afirmă că „omul” 
care nu este destinat vederii lui Dumnezeu ar fi complet diferit de noi: Il mistero del sopranna- 
turale, 104ș.u.; H.U. VON BALTHASAR, „Der Begriff der Natur..:, 460, caracterizează drept 
„agnosticism” poziţia sa în ceea ce priveşte conținuturile naturii pure sau abstracte; Rahner 
nu încearcă să definească conţinutul „restului” care ar fi natura. Alfaro, în schimb, vrea să 
scoată în evidenţă „determinările inteligibile” ale omului în afara ordinii harului („Il problema 
teologico..., 315ş.u.). El recunoaşte însă că nu e posibil „să se distingă clar tot ceea ce aparține 
în mod exclusiv structurii spirituale-finite a omului. Va rămâne o graniță nedeterminată”, Ibi- 
dem, 365. 

Dumnezeu decât datorită faptului că suntem distincți de el, adică, întrucât 
suntem creaturi. Ori, nici această comuniune şi nici chemarea la ea nu pot fi 
niciodată exigenţe ale creaturii. Acesta este punctul decisiv al gratuităţii con- 
diției supracreaturale a omului. Chiar dacă planul lui Dumnezeu cu noi este 
unitar, din punctul nostru de vedere, nu avem o altă soluţie decât să vorbim de 
două „gratuități”, ireductibile una la alta: în virtutea unuia dintre aceste daruri 
gratuite suntem creaturi ale lui Dumnezeu, existăm cu unele caracteristici; în 
virtutea celuilalt dar, condiţia noastră o depăşeşte pe cea de creatură, pentru 
că am fost creaţi în Cristos pentru a reproduce imaginea Fiului şi, astfel, să 
intrăm în comuniune cu Tatăl. Aceste două „daruri”, distincte deşi inseparabile, 
sunt la fel de esenţiale pentru constituţia ființei noastre de oameni. Ne sunt 
date într-o unitate indivizibilă. Al doilea dar este infinit mai mare decât pri- 
mul, deoarece se fundamentează pe autodăruirea lui Dumnezeu, pe oferirea 
Fiului şi pe darul Duhului Sfânt, şi nu doar pe producerea de către Creator a 
ceva distinct de el. Cu toate acestea, prima gratuitate este condiţia de posibili- 
tate pentru cea de a doua: Dumnezeu nu se poate dărui ad extra decât unuia 
distinct de el. Pe de altă parte, creatura nu poate pretinde niciodată dăruirea 
lui Dumnezeu, în special întruparea Fiului. Ar exista totuşi posibilitatea crea- 
tiei, inclusiv a unor ființe dotate cu rațiune, fără ca aceasta să fie însoţită de cel 
de-al doilea dar. 

Să rezumăm ceea ce am spus până aici: singurul punct de plecare valid 
pentru studierea problemei supranaturalului este omul care există, singurul 
care, la limită, merită acest nume, pentru că este singurul pe care Dumnezeu 
a voit să-l cheme la existență; acest om este astfel prin creaturalitatea şi chema- 
rea sa la comuniunea cu Dumnezeu, singurul scop pentru care a fost creat. 
Vedem, prin urmare, că nu este suficient să definim relația noastră cu Dum- 
nezeu şi, deci, ființa noastră, drept „creatură. Am fost creaţi după imaginea lui 
Dumnezeu, suntem creaturile sale şi, în acelaşi timp, ceva mai mult decât atât: 
suntem chemaţi să fim fiii săi. Fiinţa noastră este rodul unui plan divin unitar 
(nu vom insista niciodată îndeajuns asupra acestui punct) în care, din punctul 
nostru de vedere, trebuie să distingem două „momente” de gratuitate, orându- 
ite unul pentru celălalt: libertatea lui Dumnezeu în creaţie şi libertatea şi mai 
mare a acestuia în a ni-l da pe Fiul său şi a face din noi fii în el; al doilea mo- 
ment nu depinde de primul, pentru că altfel l-am face pe Dumnezeu depen- 
dent de ceea ce nu este Dumnezeu, de ceea ce el însuşi a creat; Cristos nu ar 
mai fi darul suprem. În acelaşi timp, însă, acest al doilea moment îl presupune 
pe cel dintâi al creaţiei libere care, în cazul nostru concret, nu are altă finalitate 

decât cea de a face posibilă comunicarea lui Dumnezeu însuși. Omul este o 
creatură chemată la filiaţiunea divină; unităţii planului lui Dumnezeu îi cores- 
punde unitatea originală a ființei noastre în diversitatea aspectelor sale. 

Dacă existenţa creaturii este condiţia de posibilitate a autocomunicării lui 
Dumnezeu, trebuie să adăugăm că această creatură trebuie să aibă anumite 
caracteristici pentru a putea fi destinatara acestui dar; este de neconceput că 
acest dar ar putea fi primit de o creatură iraţională. Omul este înzestrat cu in- 
teligență tocmai pentru că este chemat la comuniunea cu Dumnezeu. Ori, 
dacă creaturalitatea ca atare nu implică nici o exigență de autodăruire din par- 
tea lui Dumnezeu, atunci nici raționalitatea nu implică acest lucru. 

Raţionalitatea este doar un atribut ce califică anumite creaturi, dar niciodată 
nu le face să depăşească această condiţie. Prin urmare, Dumnezeu ar fi putut 
crea fiinţe raționale fără să le destineze la comuniunea cu el și la viziunea bea- 
tifică (cf. DS 3891). Raţionalitatea nu implică condiția supracreaturală a aceluia 
care o posedă, ci dimpotrivă. În creatura rațională nu poate exista nici o exi- 
genţă a întrupării Fiului, chiar dacă oamenii nu există decât pentru a fi confor- 
maţi imaginii lui Isus mort şi înviat. 

Posibilitatea unei „naturi pure” se bazează pe faptul că „raţionalitatea”, ca şi 
„creaturalitatea”, nu implică chemarea la comuniunea cu Dumnezeu. Această 
afirmaţie este necesară pentru a salva libertatea totală a întrupării Fiului, care 
nu poate depinde, o spunem din nou, de existența niciunei creaturi. În plan 
pur creatural, ar fi posibilă o relaţie cu Dumnezeu a unei creaturi înzestrate cu 
intelect. 

În omul care există cu adevărat, nu ar fi lipsit de sens „restul” care constituie 
„natura” sa în sens abstract. Dar, odată spus acest lucru, cred că trebuie să re- 
nunțăm la a descoperi ceea ce ar fi concret această natură. Nu e nevoie să o 
facem la punctul nostru de plecare, conform căruia singurul om pe care îl 
luăm în consideraţie este cel care există, singurul care, la limită, poate fi numit 
„om. Condiţia de creaturi raţionale pe care noi o experimentăm, există în 
funcție de chemarea la filiațiunea divină. Ce caracteristici ar avea un intelect 
care nu este destinat acestui scop? Posibilităţile sunt infinite. Diferenţa dintre 
o ființă chemată la comuniunea cu Dumnezeu şi una care nu ar fi, este atât de 
abisală încât încercarea de a vedea ce ar fi un „om” fără această chemare ple- 
când de la ceea ce suntem, mi se pare o încercare destinată falimentului“. E 


% S-ar putea argumenta că trebuie să ştim ceva despre ceea ce ar fi un „om” care nu este 
destinat comuniunii cu Dumnezeu, pentru că numai prin această confruntare putem aprecia 
gratuitatea a ceea ce posedăm; de aceea, diferența față de aceste posibile ființe raționale nu 

imposibil să izolăm, în ființa noastră concretă, condiția noastră creaturală de 
celelalte elemente din care suntem constituiți; în orice caz, e clar că rezultatul 
nu am mai fi noi înşine. După cum am spus de mai multe ori, constituția fiin- 
tei noastre personale, „eu'”-l nostru, include destinul la comuniunea personală 
cu Dumnezeu în Cristos. Prin urmare, natura pură este un concept limită ale 
cărui conţinuturi trebuie să renunțăm a le descrie. 

Această chestiune este importantă, pentru că, aşa cum am văzut, teologia 
modernă de orientare tomistă a încercat să evite extrinsecismul gândirii tradi- 
tionale recurgând la teza dorinţei naturale de a-l vedea pe Dumnezeu. Ar fi 
vorba, după unii autori, de o dorinţă condiţionată, nu absolută, care nu ar face 
absurdă ființa raţională ce nu este destinată vederii lui Dumnezeu. În această 
deschidere radicală către Dumnezeu a „spiritului finit” s-ar insera chemarea la 
viziunea beatifică, astfel că putem vorbi în mod apropriat de imanenţa harului, 
adică de perfecționarea internă a creaturii raţionale, pe care harul o presupune. 
Poate prin aceeaşi caracterizare a omului ca „spirit finit” este prejudecată pu- 
ţin şi soluția problemei, pentru că „spiritul” este definit ca deschidere trans- 
cendentală către Dumnezeu”. Însă, e mereu posibilă întrebarea: această des- 
chidere a spiritului este cea a creaturii intelectuale ca atare sau este deja miş- 
carea harului? Răspunsul mi se pare dificil, dacă consideraţiile făcute până 
acum sunt corecte“. Cred că putem salva profunda „imanenţă” a harului re- 
curgând şi la considerații mai generale: e clar că iubirea şi cunoaşterea lui 
Dumnezeu în sine perfecționează intrinsec intelectul şi voința create, pentru 
că el este Adevărul şi Binele suprem, fără să existe posibilitatea de confruntare 
cu vreun alt obiect al cunoaşterii şi iubirii. E clar că nu putem ajunge la aceas- 
tă cunoaştere şi la această iubire în virtutea puterilor noastre creaturale, dar 
suntem noi înşine cei care, în virtutea darurilor Duhului Sfânt, putem cunoaște 
şi iubi imediat izvorul oricărei fiinţe şi al oricărui bine. Trebuie să afirmăm o 
„dorinţă” a vederii lui Dumnezeu din partea creaturii raționale ca atare? 


poate fi atât de mare încât să nu permită un fel de comparaţie. În realitate, cred că această 
obiecţie nu ţine cont de faptul că, mai mare fiind darul, cu atât mai mare este diferenţa între 
cel care îl primeşte şi cel care nu-l primește şi, deci, cu atât mai mare va fi abisul care separă 
situaţia noastră reală de „natura pură”. A gândi că ar fi posibilă confruntarea dintre cele două 
situaţii înseamnă a diminua diferența dintre ele: în loc să se salveze gratuitatea darului, în 
mod inconştient ar fi redusă. 

6&7 Cf. J. ALFARO, „Il problema teologico..”, 286; şi textul lui K. Rahner citat în nota 76 din 
capitolul al III-lea. 

%% Amintim reflecțiile lui K. Rahner în acest sens, la care am făcut referință în acest capitol, 
precum şi ceea ce am indicat în nota 65. 

Datorită motivelor indicate deja, nu cred că avem date pentru a răspunde într-un 
sens sau altul”. 

Suntem însă perfecționaţi intrinsec de har, nu numai pentru faptul că sun- 
tem raționali, ci şi pentru că suntem creaturi. Ființa creaturală şi perfecțiunile 
sale sunt o participare la ființa şi perfecțiunile lui Dumnezeu. În participarea 
maximă la ființa lui Dumnezeu se află perfecțiunea intrinsecă a creaturii care 
este capabilă să o primească. Orice creştere a acesteia în imaginea şi asemăna- 
rea cu cel care a creat-o, orice perfecțiune mai mare în a fi reflexul Logosului 
care susține universul, este cea mai mare desăvârşire, în același timp transcen- 
dentă şi imanentă, la care poate aspira. În acest sens, harul nu este doar o 
perfecțiunea imanentă a creaturii raționale (adjectiv), singura care este în mă- 
sură să-l primească, ci şi a creaturii (substantiv) raţionale, pentru că este o 
participare mai deplină la ființa lui Dumnezeu care fundamentează orice rea- 
litate creaturală. 


69 H.U. von BALTHASAR, „Der Begriff der Natur..:, 460, observă că nu vede sensul acestei 
întrebări, dar că, în cazul în care ar fi legitimă, el înclină spre răspunsul negativ: „Toate cele- 
lalte mi se par o retroproiectare a finalității supranaturale care există de fapt în structura na- 
turii, datorită influenţei exercitate de milenara tradiţie platonizantă”. Cred că, dacă nu există 
motive pentru a răspunde afirmativ, nu există motive nici pentru a răspunde negativ. 


